Neuvoston lausunto, annettu 12 päivänä maaliskuuta 2001, Espanjan tarkistetusta vakausohjelmasta vuosiksi 2000-2004



Virallinen lehti nro C 109 , 10/04/2001 s. 0003 - 0004



Neuvoston lausunto, annettu 12 päivänä maaliskuuta 2001, Espanjan tarkistetusta vakausohjelmasta vuosiksi 2000-2004 (2001/C 109/03) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ANTAA SEURAAVAN LAUSUNNON: Neuvosto tarkasteli 12 päivänä maaliskuuta 2001 Espanjan tarkistettua vakausohjelmaa, joka kattaa vuodet 2000-2004. Neuvosto toteaa, että ohjelmassa vahvistetaan kahdessa edellisessä ohjelmassa omaksuttu strategia, jolla pyritään edistämään tervettä talouskasvua julkisen talouden vakauttamisen ja rakenneuudistusten avulla. Tarkistetusta ohjelmasta puuttuvat kuitenkin samat tiedot kuin kahdesta edellisestä ohjelmasta, mikä vaikeuttaa sekä makrotalouden skenaarion että perusrahoitusaseman arviointia. Nämä puutteet olisi korjattava tulevissa ohjelman tarkistuksissa. Ohjelman tavoitteena on, että julkisen talouden rahoitusasema saatettaisiin tasapainoon vuonna 2001, kun se vuonna 2000 on arviolta 0,3 prosenttia alijäämäinen suhteessa BKT:hen, ja käännettäisiin 0,3 prosenttia ylijäämäiseksi vuonna 2004. Velkasuhde supistuisi samaan aikaan 49,6 prosenttiin suhteessa BKT:hen. Neuvosto ilmaisee tyytyväisyytensä edellisen ohjelman toteutukseen. Kokonaistuotanto on kasvanut odotettua nopeammin, työllisyys on parantunut ja samalla julkisen talouden rahoitustasapaino- ja velkatavoitteet on saavutettu ennakoitua paremmin. Viimeaikainen hintakehitys on kuitenkin ollut odotettua huonompaa, mikä johtuu sekä suuren kotimaan kysynnän aiheuttaman pohjainflaation kiihtymisestä että ulkoisista tekijöistä. Sen vuoksi neuvosto katsoo, että palkankorotusten olisi oltava sopusoinnussa hintavakauden kanssa. Neuvosto suosittelee palkkojen indeksiin sitomisen asteittaista poistamista. Lisäksi se kehottaa Espanjan viranomaisia tiukentamaan edelleen finanssipolitiikkaa, jos inflaatiopaineet jatkuvat. Tarkistettu ohjelma perustuu makrotalouden skenaarioon, jossa kokonaistuotannon kasvun oletetaan hidastuvan nykyiseltä nopealta tasoltaan (4,0 prosenttia vuonna 2000) 3,6 prosenttiin vuonna 2001 ja hieman trendikasvun alapuolelle vuosina 2002-2004 (keskimäärin 3,2 prosenttia). Vaikka viimeaikainen kehitys viittaakin siihen, että vuonna 2001 toteutunut kasvu voi jäädä tätä heikommaksi, neuvosto toteaa, että tämä keskipitkän aikavälin makrotalouden skenaario vaikuttaa yleisesti ottaen realistiselta. Tarkistetussa ohjelmassa jatketaan menestyksellistä julkisen talouden strategiaa, joka perustuu menojen (ilman korkomenoja) rajoittamiseen ja mahdollistaa julkisten investointien lisäämisen ja verorasituksen keventämisen verouudistuksen avulla vuonna 2002. Mainittuna aikana finanssipolitiikkaa voidaan pitää lievästi rajoittavana. Koska suunniteltu julkisen talouden rahoitusaseman vahvistaminen perustuu menojen hillitsemiseen, neuvosto toteaa uudelleen kannattavansa tarpeellisten välineiden, kuten talousarvion vakauttamista koskevan lakiehdotuksen, hyväksymistä, joilla vahvistetaan julkisten menojen valvontaa eri hallinnon tasoilla. Espanjan viranomaisten olisi puolestaan oltava valmiita harkitsemaan toimia, joilla tuomioistuimen julkisen sektorin työntekijöiden palkkausta koskevan taannoisen päätöksen vaikutukset julkiseen talouteen torjutaan, jos päätös pysyy voimassa valituksesta huolimatta. Vuoden 2001 perusrahoitusaseman pitäisi tarjota riittävä varmuusmarginaali, jolla estetään alijäämää ylittämästä 3 prosentin kynnysarvoa tavanomaisessa laskevassa suhdannetilanteessa. Varmuusmarginaali kasvaa edelleen vuoden 2001 jälkeen. Neuvosto katsoo sen vuoksi, että tarkistettu vakausohjelma on vakaus- ja kasvusopimuksen määräysten mukainen. Neuvosto katsoo, että varmuusmarginaalin suunniteltu kasvattaminen on perusteltua, jotta väestön ikääntymisestä julkiseen talouteen aiheutuvista vaikutuksista voitaisiin selviytyä. Neuvosto pitää tältä osin tervetulleena Espanjan viranomaisten sitoumusta kasvattaa vuonna 2000 perustettua sosiaaliturvan vararahastoa odotetuilla sosiaaliturvarahastojen ylijäämillä. Neuvosto toteaa, että tätä rahastoa vahvistettiin vuonna 2000, kuten vuoden 2000 talouspolitiikan laajoissa suuntaviivoissa suositeltiin. Tarkistetussa vakausohjelmassa ei kuitenkaan esitetä lisätoimia, joilla julkisen talouden pitkän aikavälin kestävyyttä väestön ikääntyessä parannettaisiin. Neuvosto suosittelee, että Espanjan viranomaiset ottavat käyttöön uusia toimia, joilla julkisen eläkejärjestelmän kestävyys varmistetaan, ja toivoo, että ohjelmien tulevissa tarkistuksissa kiinnitettäisiin enemmän huomiota pitkän aikavälin kestävyyteen. Neuvosto katsoo, että julkisen talouden mukauttamista olisi edesautettava jakamalla se kaikkien hallinnon tasojen kesken, ja toteaa tyytyväisenä, että tavoitteena on aluehallintojen talouden tasapaino vuodesta 2001. Koska aluehallintojen merkitys on kasvanut eri menoluokkien (erityisesti investointien) osalta, julkisen sektorin aluetasolla suoritettavan yhteensovittamisen on jatkuttava tehokkaana ja sitä olisi vahvistettava kansallisen keskustelun kohteena olevilla asianmukaisilla välineillä kuten talousarvion vakauttamista koskevalla lailla. Neuvosto on myös tyytyväinen sitoumukseen käyttää odotettua paremmat valtion talouden toteutumat julkisen velan lyhentämiseen. Neuvosto katsoo, että ohjelma on talouspolitiikan laajojen suuntaviivojen mukainen. Neuvosto antaa tunnustusta siitä, että rakennepolitiikalle on annettu tärkeä sija tarkistuksessa. Rakenneuudistuksilla on tärkeä rooli Espanjan talouden potentiaalisen tuotannon kasvattamisessa ja samalla inflaatiopaineiden vähentämisessä. Sen vuoksi neuvosto rohkaisee Espanjan hallitusta toteuttamaan suunnitellut rakenneuudistukset, joita on seurattava tarkasti ja tarpeen vaatiessa nopeutettava ja vahvistettava. (1) EYVL L 209, 2.8.1997, s. 1.